ΓΡΑΠΤΗ ΕΡΩΤΗΣΗ E-2105/97 υποβολή: Jean-Pierre Bιbιar (PPE) προς την Επιτροπή (23 Iουνίου 1997)

Θέμα: Ο νόμος Evin και οι περιορισμοί στην ελεύθερη κυκλοφορία

Η Επιτροπή αρχειοθέτησε πρόσφατα μια καταγγελία που υποβλήθηκε από ένα ζυθοποιό, ο οποίος αμφισβητεί την εφαρμογή του νόμου Evin, που έχει ως συνέπεια να τον υποχρεώνει να λύσει το συμβόλαιο χορηγίας που έχει με την FIFA (Διεθνής Ομοσπονδία Ποδοσφαίρου) για το παγκόσμιο πρωτάθλημα ποδοσφαίρου, που έχει προγραμματιστεί να πραγματοποιηθεί στη Γαλλία το 1998.

1. Μπορεί να μας πει η Επιτροπή ποιά είναι τα επιχειρήματα, τα οποία σε σχέση με το κοινοτικό δίκαιο, την οδήγησαν να λάβει αυτή την απόφαση;

2. Στην ανάλυση της συμβατότητας με το κοινοτικό δίκαιο, η Επιτροπή μελέτησε την αποτελεσματικότητα του νόμου Evin σε σχέση με τους επιδιωκόμενους στόχους;

3. Αυτή η απόφαση προϋποθέτει ότι η Επιτροπή θεωρεί το στόχο της εσωτερικής αγοράς και το στόχο της προστασίας της δημόσιας υγείας ως ασύμβατους; Κατά συνέπεια, θα μπορούν τα κράτη μέλη απ'εδώ και στο εξής να καθιερώσουν φραγμούς στην εσωτερική αγορά, επικαλούμενα το στόχο της δημόσιας υγείας, όποιο κι αν είναι το περιεχόμενο της εν λόγω ρύθμισης;

4. Δεδομένου ότι ο αθλητισμός δρα ευεργετικά στην υγεία, η Επιτροπή έλαβε υπόψη της ότι η αναμετάδοση αθλητικών γεγονότων αποτελεί αρωγό αυτού του μηνύματος;

5. Η Επιτροπή έλαβε υπόψη της το γεγονός ότι η γαλλική νομοθεσία απαγορεύει την κατανάλωση οινοπνευματωδών ποτών στα γήπεδα, πράγμα που σημαίνει αφενός ότι ο κίνδυνος κατάχρησης οινοπνευματωδών ποτών δεν υπάρχει στα γήπεδα, και, αφετέρου, ότι η αναμετάδοση δεν έχει βλαβερές συνέπειες;

6. Μπορεί η Επιτροπή να αναφέρει εάν έλαβε υπόψη της την αρχή της αναλογικότητας για τέτοιου είδους περιορισμούς σε σχέση με τους επιδιωκόμενους στόχους (πρβλ. νομολογία του Ευρωπαϊκού Δικαστηρίου);

Απάντηση του κ. Monti εξ ονόματος της Επιτροπής (9 Σεπτεμβρίου 1997)

Το αξιότιμο μέλος ζητά πληροφορίες σχετικά με την θέση στο αρχείο μιας υπόθεσης καταγγελίας όσον αφορά την απαγόρευση μιας διασυνοριακής χορηγείας για το παγκόσμιο πρωτάθλημα ποδοσφαίρου το 1998 στη Γαλλία εκ μέρους ενός ζυθοποιού σύμφωνα με την εφαρμογή του γαλλικού νόμου Evin. Το αξιότιμο μέλος θα αναγνωρίσει ότι δεν είναι δυνατόν να δοθεί απάντηση στα ερωτήματά του με λεπτομερείς πληροφορίες για την υπόθεση αυτή, δεδομένου του εμπιστευτικού της χαρακτήρα τον οποίο η Επιτροπή οφείλει να σεβαστεί.

Κατά την εξέταση του συμβιβάσιμου προς τη συνθήκη τέτοιου είδους περιορισμών σε διασυνοριακές υπηρεσίες και ενόψη της εκτίμησης της αναλογικότητάς τους, είναι απαραίτητο να αξιολογηθεί κατά πόσον είναι αποτελεσματικές στην προστασία του επικαλούμενου δημοσίου συμφέροντος. Η Επιτροπή έχει εξηγήσει πώς θα μπορούσε να καταστεί αποτελεσματικότερη η αρχή της αναλογικότητας στο πλαίσιο του Πράσινου Βιβλίου σχετικά για τις εμπορικές ανακοινώσεις ((COM(96) 192 τελικό )) την οποια υποστήριξε θερμά το Κοινοβούλιο. Η εκτίμηση της αποτελεσματικότητας των περιορισμών που στοχεύουν να αποθαρρύνουν την κατάχρηση αλκοολούχων ποτών είναι απαραίτητη για τον προσδιορισμό των θετικών και αρνητικών επιπτώσεων του μέτρου όσον αφορά τον συγκεκριμένο στόχο καθώς και άλλου γενικού ενδιαφέροντος στόχου. Στην συγκεκριμένη περίπτωση που αναφέρεται στην ερώτηση, από την εκτίμηση προέκυψε ότι δεν συνέτρεχε λόγος συνέχισης της υπόθεσης. Αυτό σε καμία περίπτωση δεν προδικάζει την εκτίμηση μελλοντικών υποθέσεων. Οι πλευρές τις οποίες ανέφερε το αξιότιμο μέλος ασφαλώς είναι σημαντικές για την εκτίμηση των υποθέσεων αυτών.

Τέλος η Επιτροπή επιθυμεί να καταστήσει σαφές ότι πιστεύει στη σθεναρή υποστήριξη των στόχων της πολιτικής εγκαθίδρυσης της εσωτερικής αγοράς και προστασίας της δημόσιας υγείας. Μέσω της δυναμικής εφαρμογής των αρχών της εσωτερικής αγοράς μπορούν να εντοπιστούν ποσοτικοί περιορισμοί όπου το επίπεδο προστασίας της δημόσιας υγείας δεν είναι επαρκές στο συγκεκριμένο κράτος μέλος εφαρμογής. Αυτό συνεπάγεται την ανάγκη εναρμόνισης στην αποκατάσταση της ελεύθερης κυκλοφορίας και συγχρόνως τη διασφάλιση ενός υψηλού επιπέδου προστασίας της δημόσιας υγείας για όλους τους ευρωπαίους πολίτες.